Departament d'Empresa i Ocupació
Vista la convocatòria de vaga formulada pels sindicats Comissió Obrera Nacional de Catalunya (CCOO) i Unió General dels Treballadors de Catalunya (UGT) a les empreses subcontractades d'Endesa i Red Eléctrica (registre d'entrada de 22 de desembre de 2015), que està prevista per als dies 7 i 8 de gener de 2015, des de les 00.00 fins a les 24.00 hores, i que afecta la totalitat dels torns de treball de les empreses subcontractades;
El subministrament d'energia elèctrica constitueix un servei d'interès general, ja que l'activitat econòmica i humana no es pot entendre avui dia sense la seva existència i, per tant, el servei de manteniment de la xarxa de transport i distribució d'energia elèctrica en alta, mitjana i baixa tensió, que presten les empreses del sector a les instal·lacions de les empreses subministradores d'energia elèctrica Endesa i Red Eléctrica, s'ha de considerar un servei essencial per a la comunitat, perquè garanteix el funcionament normal d'activitats industrials, comercials, de serveis, sanitàries o domèstiques, i una avaria o un accident a la xarxa de subministrament elèctric podria tenir repercussions greus per a la població, els béns o el medi ambient, i afectar drets constitucionalment protegits com són el dret a la vida i a la integritat física, el dret a la seguretat i a la preservació del medi ambient, entre d'altres, previstos als articles 15, 17 i 45 de la Constitució, respectivament, drets fonamentals que, en conjunt, prevalen respecte del dret de vaga que preveu l'article 28.2 de la Constitució;
En aquest sentit, el Síndic de Greuges en el seu informe sobre el dret als subministraments bàsics (electricitat, aigua i gas) de desembre de 2014 destaca que tant el Codi de Consum de Catalunya com la Declaració Universal dels Drets Humans Emergents defineixen els serveis bàsics com els serveis de caràcter essencial i necessaris per a la vida entre els quals s'inclou el subministrament elèctric, alhora el dret a la seguretat vital.
Atès que l'afectació de la vaga suposaria un greu perjudici als usuaris i a la població en general ja que no quedarien cobertes ni ateses les avaries afectant a serveis com l'enllumenat públic, el subministrament d'aigües, les instal·lacions de serveis de policia, bombers i protecció civil, els centres penitenciaris, els transports públics, els centres sanitaris i els centres funeraris, l'autoritat governativa ha de dictar les mesures necessàries per garantir els serveis essencials, tenint en compte que aquesta restricció ha de ser justificada i proporcional amb l'exercici legítim del dret de vaga, reconegut a l'article 28.2 de la Constitució;
Atès que, d'acord amb el que s'ha exposat, caldrà actuar per fer front a qualsevol avaria greu que requereixi una actuació immediata i inajornable, que afecti els drets essencials esmentats com són el dret a la vida i a la integritat física, el dret a la seguretat i a la preservació del medi ambient, entre d'altres, que impedeixi el subministrament d'energia elèctrica a la població; és per això que tenint en compte les característiques de la vaga, la qual afecta a tot el sector a Catalunya, el criteri seguit per determinar els serveis mínims en les vagues d'empresa resulta ara insuficient per ser una vaga de sector que, a més, afecta les 24 hores de dos dies laborables;
És en atenció a les raons exposades que cal determinar com a serveis mínims per als dies 7 i 8 de gener de 2015, el 25% de la plantilla de les empreses en els torns de treball.
Si en aplicar l'esmentat percentatge dóna com a resultat un nombre de plantilla inferior a la guàrdia del cap de setmana, els serveis mínims seran els de la guàrdia del cap de setmana.
Per a la guàrdia, fora dels torns de treball, la mateixa dotació de guàrdia prevista en cap de setmana per fer front a les avaries urgents que requereixin intervenció immediata i inajornable que afectin els drets a la vida i a la integritat física, el dret a la seguretat i a la preservació del medi ambient, tenint en compte que, en cap cas, aquests serveis mínims es podran emprar per a la realització d'activitats ordinàries o programades de manteniment.
No obstant això, en cas que per part del Centre de Coordinació Operativa de Catalunya (CECAT) es decreti l'activació d'un pla d'emergències davant d'una situació de risc potencial per a la població (nevades, allaus, pluges, ventades, etc.) les empreses estaran habilitades per incrementar la dotació d'efectius per fer front a la situació d'emergència durant el temps indispensable per a la seva resolució, sempre que prèviament consti una comunicació fonamentada de l'increment d'efectius a l'autoritat laboral via correu electrònic a la bústia [EMAIL] i al comitè de vaga.
Atès que s'ha dictat l'Ordre EMO/349/2014, de 2 de desembre; l'Ordre EMO/345/2014, de 26 de novembre; l'Ordre EMO/278/2014, de 4 de setembre, i l'Ordre EMO/284/2013, de 15 de novembre, per a vagues convocades en empreses d'aquest sector;
Atès que s'ha sol·licitat informe a la Direcció General d'Energia, Mines i Seguretat Industrial del Departament d'Empresa i Ocupació;
Atès que en tràmit d'audiència ambdues representacions han formulat les seves propostes de serveis mínims, tal com consta a l'acta de 29 de desembre de 2014;
Atès el que disposen l'article 28.2 de la Constitució; l'article 170.1.i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març, i el Decret 120/1995, de 24 de març, de la Generalitat de Catalunya; i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
La convocatòria de vaga formulada pels sindicats Comissió Obrera Nacional de Catalunya (CCOO) i Unió General dels Treballadors de Catalunya (UGT) en les empreses subcontractades d'Endesa i Red Eléctrica, que està prevista per als dies 7 i 8 de gener de 2015, des de les 00.00 fins a les 24.00 hores, i que afecta la totalitat dels torns de treball de les empreses subcontractades, s'entendrà condicionada al manteniment dels serveis mínims següents:
1-El 25% de la plantilla de les empreses en els torns de treball garantint com a mínim el mateix nombre de plantilla equivalent a la guàrdia prevista per cap de setmana.
Per a la guàrdia, fora dels torns de treball, la mateixa dotació de guàrdia prevista en cap de setmana.
2- Prèvia comunicació fonamentada a l'autoritat laboral i al comitè de vaga, les empreses podran incrementar la dotació d'efectius per fer front a una situació d'emergència si el Centre de Coordinació Operativa de Catalunya (CECAT) activa un pla d'emergències davant d'una situació de risc potencial per a la població.
Les empreses, escoltat el comitè de vaga, determinaran el personal estrictament necessari per al funcionament dels serveis mínims que estableix l'article anterior.
Aquests serveis mínims els prestarà, preferentment, si n'hi ha, el personal que no exerceixi el dret de vaga.
El cessament i les alteracions en el treball produïts pel personal necessari per al manteniment dels serveis mínims que determina l'article 1 seran considerats il·legals als efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, pel qual s'aprova el Text refós de la Llei de l'Estatut dels treballadors.
Notifiqueu aquesta Ordre als interessats perquè es compleixi i trameteu-la al Diari Oficial de la Generalitat de Catalunya perquè es publiqui.
Barcelona, 30 de desembre de 2014